OBRAZLOŽITVENI MEMORANDUM

OZADJE PREDLOGA

Mednarodni urad za vinsko trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje prek publikacij ter organizacija prireditev in simpozijev, (ii) pomoč drugim mednarodnim organizacijam, ki se ukvarjajo s standardizacijo, in (iii) prispevanje k mednarodnemu usklajevanju obstoječih praks in standardov. Trenutno je 44 držav članic OIV, od tega 20 držav članic Unije. EU trenutno ni članica OIV.

V skladu z Uredbo Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“, UL L 299, str. 1) imajo na ravni EU nekatere resolucije, ki jih je sprejel in objavil OIV, učinek na pravo EU. Enotna SUT navaja dinamična sklicevanja na:

- analizne metode za določanje sestave proizvodov vinskega sektorja ter nekatere specifikacije čistosti in določanja snovi, uporabljenih v enoloških postopkih, tako da pravila, ki jih v zvezi s tem sprejme in objavi OIV, postanejo ipso facto zavezujoča v EU (člen 120g Uredbe o enotni SUT in člen 9 Uredbe Komisije (ES) št. 606/2009 z dne 10. junija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 glede kategorij proizvodov vinske trte, enoloških postopkov in z njimi povezanih omejitev, UL L 193, str. 1);

- enološke postopke, ki jih sprejme in objavi OIV ter iz katerih mora Komisija izhajati pri odobritvi takšnih postopkov (člen 120f Uredbe o enotni SUT); in

- navedene enološke postopke, na podlagi katerih mora EU sprejeti vina, proizvedena v tretjih državah, ki torej postanejo ipso facto zavezujoči v EU (člen 158a Uredbe o enotni SUT).

Na podlagi razprav, ki so potekale v okviru srečanja skupine strokovnjakov za pripravo generalne skupščine OIV, se lahko pričakuje, da bodo na dnevni red generalne skupščine za sprejetje uvrščene naslednje resolucije s pravnim učinkom na pravni red EU:

- Osnutki resolucij OENO-TECHNO 08-394A, 08-394B, 10-442, 10-443, 10-450A, 10-450B, 11-483 in 11-484 določajo nove enološke postopke. V skladu s členoma 120f in 158a Uredbe (ES) št. 1234/2007 bodo te resolucije vplivale na pravni red EU.

- Osnutki resolucij OENO-SCMA 08-385, 09-419B, 10-436, 10-437, 10-461, 10-465 in 10-466 določajo analizne metode. V skladu s členom 120g Uredbe (ES) št. 1234/2007 bodo te resolucije vplivale na pravni red EU.

- Osnutki resolucij OENO-SPECIF 08-363, 08-364, 09-412, 10-451, 10-452, 10-459, 11-485, 11-486B, 11-489, 11-490, 11-491 in 11-494 določajo specifikacije čistosti in določanja snovi, ki so bile uporabljene v enoloških postopkih. V skladu s členom 9 Uredbe (ES) št. 606/2009 bodo te resolucije vplivale na pravni red EU.

O zgoraj navedenih resolucijah so veliko razpravljali znanstveniki in tehnični strokovnjaki vinskega sektorja. Prispevajo k mednarodnemu usklajevanju standarda za vino in bodo določile okvir, ki bo zagotovil pošteno konkurenco pri trgovanju s proizvodi iz vinskega sektorja. Zato bi jih bilo treba podpreti.

Kot v preteklosti, se lahko pričakuje, da se bo dnevni red seje generalne skupščine OIV še nadalje razvijal ter da bodo nanj dodatno uvrščene druge resolucije, ki vplivajo na pravni red EU. Da se zagotovi učinkovitost dela generalne skupščine ob upoštevanju pravil Pogodbe, bo Komisija pravočasno dopolnila in/ali spremenila ta predlog, da Svetu omogoči sprejetje stališča tudi za te resolucije.

2012/0095 (NLE)

Predlog

SKLEP SVETA

o stališču, ki ga je treba sprejeti v imenu Evropske unije v zvezi z nekaterimi resolucijami, o katerih se bo glasovalo v okviru Mednarodnega urada za vinsko trto in vino (OIV)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 43 v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Mednarodni urad za vinsko trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje prek publikacij ter organizacija prireditev in simpozijev, (ii) pomoč drugim mednarodnim organizacijam, ki se ukvarjajo z dejavnostmi standardizacije, in (iii) prispevanje k mednarodnemu usklajevanju obstoječih praks in standardov. Trenutno je 44 držav članic OIV, od tega 20 držav članic Unije. EU trenutno ni članica OIV.

(2) V skladu z Uredbo Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“, UL L 299, str. 1) imajo na ravni EU nekatere resolucije, ki jih je sprejel in objavil OIV, učinek na pravo EU. Enotna SUT navaja dinamična sklicevanja na:

- analizne metode za določanje sestave proizvodov vinskega sektorja ter nekatere specifikacije čistosti in določanja snovi, uporabljenih v enoloških postopkih, tako da pravila, ki jih v zvezi s tem sprejme in objavi OIV, postanejo ipso facto zavezujoča v EU (člen 120g Uredbe o enotni SUT in člen 9 Uredbe Komisije (ES) št. 606/2009 z dne 10. junija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 glede kategorij proizvodov vinske trte, enoloških postopkov in z njimi povezanih omejitev, UL L 193, str. 1);

- enološke postopke, ki jih sprejme in objavi OIV ter iz katerih mora Komisija izhajati pri odobritvi takšnih postopkov (člen 120f Uredbe o enotni SUT); in

- navedene enološke postopke, na podlagi katerih mora EU sprejeti vina, proizvedena v tretjih državah, ki torej postanejo ipso facto zavezujoči v EU (člen 158a Uredbe o enotni SUT).

(3) Naslednje zasedanje generalne skupščine OIV bo potekalo 22. junija 2012. Na njem bo generalna skupščina preučila in verjetno sprejela resolucije, katerih posledica bodo navedeni pravni učinki.

(4) Zato je treba pred zadevnim zasedanjem generalne skupščine OIV sprejeti stališča, ki bi jih morale države članice, ki so članice OIV, s skupnim delovanjem v interesu EU zavzeti v zvezi s temi resolucijami na generalni skupščini OIV.

(5) Osnutki resolucij OENO-TECHNO 08-394A, 08-394B, 10-442, 10-443, 10-450A, 10-450B, 11-483 in 11-484 določajo nove enološke postopke. V skladu s členoma 120f in 158a Uredbe (ES) št. 1234/2007 bodo te resolucije vplivale na pravni red EU.

(6) Osnutki resolucij OENO-SCMA 08-385, 09-419B, 10-436, 10-437, 10-461, 10-465 in 10-466 določajo analizne metode. V skladu s členom 120g Uredbe (ES) št. 1234/2007 bodo te resolucije vplivale na pravni red EU.

(7) Osnutki resolucij OENO-SPECIF 08-363, 08-364, 09-412, 10-451, 10-452, 10-459, 11-485, 11-486B, 11-489, 11-490, 11-491 in 11-494 določajo specifikacije čistosti in določanja snovi, ki so bile uporabljene v enoloških postopkih. V skladu s členom 9 Uredbe (ES) št. 606/2009 bodo te resolucije vplivale na pravni red EU.

(8) O zgoraj navedenih resolucijah so obsežno razpravljali znanstveniki in tehnični strokovnjaki vinskega sektorja. Prispevajo k mednarodnemu usklajevanju standarda za vino in bodo določile okvir, ki bo zagotovil pošteno konkurenco pri trgovanju s proizvodi iz vinskega sektorja. Zato bi jih bilo treba podpreti –

SPREJEL NASLEDNJI SKLEP:

Člen 1

Stališče Unije na generalni skupščini OIV leta 2012 je v skladu s Prilogo k temu sklepu in ga izrazijo države članice, ki so članice OIV, s skupnim delovanjem v interesu Unije.

Člen 2

Če obstaja verjetnost, da bodo na stališče iz člena 1 vplivale nove znanstvene ali tehnične informacije, predstavljene pred ali med zasedanji OIV, o zadevah, ki še niso vključene v stališče Unije, se države članice, ki so članice OIV, na generalni skupščini OIV vzdržijo glasovanja. Glasovanje se preloži do oblikovanja stališča Unije na podlagi novih elementov.

Člen 3

Ta sklep je naslovljen na države članice.

V Bruslju, 27.4.2012

Za Svet

Predsednik

PRILOGA

Države članice delujejo skupno v interesu Unije in ob upoštevanju prihodnjih pregledov na podlagi novega razvoja podprejo samo naslednje osnutke resolucij o analiznih metodah za določanje sestave proizvodov vinskega sektorja, o specifikacijah čistosti in določanja snovi, ki so bile uporabljene v enoloških postopkih, ter o enoloških postopkih:

OENO-TECHNO 08-394A, dealkoholizacija vin

OENO-TECHNO 08-394B, sprememba vsebnosti alkohola v vinih

OENO-TECHNO 10-442, dokisanje z obdelavo s kationskimi izmenjevalci – mošt

OENO-TECHNO 10-443, dokisanje z obdelavo s kationskimi izmenjevalci – vino

OENO-TECHNO 10-450A, zmanjšanje vsebnosti sladkorja v moštih

OENO-TECHNO 10-450B, zmanjšanje vsebnosti sladkorja v moštih s sklopitvijo membran

OENO-TECHNO 11-483, razkisanje z uporabo elektromembranskega postopka – mošti

OENO-TECHNO 11-484, razkisanje z uporabo elektromembranskega postopka – vina

OENO-SPECIF 08-363, določanje dejavnosti pektin metil esteraz v encimskih pripravkih

OENO-SPECIF 08-364, določanje dejavnosti poligalakturonaze v encimskih pripravkih

OENO-SPECIF 09-412, določanje dejavnosti endo-arabinanaze α-1,5 v pektolitičnih encimskih pripravkih

OENO-SPECIF 10-451, dodatek k monografiji, ki se nanaša na dejavnost ß-d- glukosidaze (OENO 5/2007) – kodeks

OENO-SPECIF 10-452, monografija o beljakovinskih izvlečkih iz kvasovk

OENO-SPECIF 10-459, monografija o inaktiviranih kvasovkah

OENO-SPECIF 11-485, sprememba monografije o encimskih pripravkih (OIV-OENO 365-2009)

OENO-SPECIF 11-486B, sprememba monografije o določanju dejavnosti celulaze (OIV-OENO 8-2008)

OENO-SPECIF 11-489, sprememba monografije o določanju dejavnosti glikosidaze (OIV-OENO 5-2007)

OENO-SPECIF 11-490, sprememba monografije o določanju dejavnosti galaktanaze (OIV-OENO 313-2009)

OENO-SPECIF 11-491, sprememba monografije o določanju dejavnosti pektinliaze (OIV-OENO 314-2009)

OENO-SPECIF 11-494, monografija o mlečnokislinskih bakterijah – pregled spisa

OENO-SCMA 08-385, določanje lizocima v vinu z uporabo visoko zmogljive kapilarne elektroforeze

OENO-SCMA 09-419B, posebne metode za analizo grozdnega sladkorja (rektificirani zgoščeni mošti)

OENO-SCMA 10-436, analiza vsebnosti ostankov pesticidov v vinu (z GC/MS ali LC/MS-MS) po ekstrakciji z uporabo metode QuEChERS

OENO-SCMA 10-437, posodobitev metode za določanje gostote etanola (metoda OIV-MA-AS2-01A)

OENO-SCMA 10-461, metode za določanje natamicina v vinu

OENO-SCMA 10-465, dodatek k metodi za določanje suhega ekstrakta (OIV-oeno 387/2009)

OENO-SCMA 10-466, sprememba metode za refraktometrično določanje koncentracije sladkorja v grozdju, moštih, zgoščenih grozdnih moštih in rektificiranih zgoščenih grozdnih moštih (oeno 21/2004)

Države članice, ki delujejo skupno v interesu Unije, se lahko dogovorijo za manjše spremembe teh osnutkov resolucij brez nadaljnjega sklepa Sveta.